Med en finansiering i ryggen på 150 millioner kroner fra Qatars emir og en udbredt skepsis mod projektet blev det ikke en god start for Københavns nye stormoske, da dens talsmand, Mohamed Al Maimouni, to dage før åbningen forklarede avisen Jyllands-Posten, at islam betragtede homoseksualitet som »ligesom, at man er syg.«

Det fik politikere som integrationsminister Manu Sareen (R) til at melde afbud til åbningen, mens andre som f.eks. børne- og ungdomsborgmester i København, Pia Allerslev (V) mødte op. »Hvis man vil dialog med det muslimske trossamfund, er man nødt til at være her og se dem i øjnene,« forklarede hun til TV 2.

Religion legitimerer ikke alt

Religionsforsker Mikael Rothstein finder det ikke problematisk, at politikere forholder sig politisk til at religiøst emne:

»Jeg synes ikke, at der er nogen som helst grund til at tage med fløjlshandsker på folk, bare fordi de er religiøse. Det giver ikke et frihedsbrev, at man er religiøs, og så skal vi alle sammen falde på halen over det og være meget, meget respektfulde. Man kan ikke bare trække det kort, at bare fordi det er religion, så skal vi respektere det. Vi må have lov til at være kritiske og analytiske og diskutere, hvem vi godt vil være i stue med,« siger han til Information.

For Sari Yani, pædagogstuderende, som var med til åbningen, var det en vigtig dag at være vidne til: »Det er historisk og en meget speciel oplevelse for mig,« sagde hun til avisens udsendte.

Vi har mødt nogle af deltagerne til åbningen:

Ismail, 26 år, studerende

Det er virkelig fedt at komme ind til noget, hvor man føler sig hjemme. Jeg vil komme forbi her med mine veninder til fredagsbøn og lære lidt om min religion. Jeg er vant til at komme i en moské, men her er større og bedre plads til kvinder.

Elfallaki Bachir, 60 år, pensioneret tolk

Jeg er kommet fra Aarhus for at overvære åbningen. Andre europæiske lande har haft stormoskeer længe, så det er en god følelse at have fået sådan en i Danmark. Nu kan jeg bedre føle mig hjemme og kalde mig dansk muslim.

Sari Yani, 39 år, pædagogstuderende

Jeg blev meget nysgerrig på, hvad det er, da jeg læste om åbningen. Jeg vil gerne være øjenvidne til arrangementet, fordi det er den første i Danmark – det er historisk og en meget speciel oplevelse for mig.

Youssef Loubani, 29 år, transportør

Jeg er her med en islamisk boghandel. Vi er blevet inviteret til at stå i basaren efter åbningen. Det er på tide med en stor moské i Danmark. Jeg kommer fra Aarhus, hvor vi også gerne vil have sådan en moske med kuppel, minareter og det hele.

Fehmeja Alfadel (t.v.), 59 år, går hjemme og passer børnebørn

Jeg har boet her i 44 år, og jeg har kun gode oplevelser med danskere. De er som muslimer: rigtig gode. Den nye moske er god til småbørn og børnefamilier. Og unge, der kan være her i stedet for at hænge ud på gaden.

T.h. Fathieh Alfadel, 52 år, der går på sprogskole.

Kassem, 16 år, gymnasieelev

Det er en vigtig begivenhed for os muslimer i København. Det er blevet et flot sted. Jeg har lyst til at bruge meget tid i kulturcentret. Her kan jeg chille med mine venner og møde nye mennesker. Og deltage mere aktivt i det muslimske samfund.

Farid Chahade, 47 år, kickboxingtræner, sammen med sin søn, 11, skoleelev

Jeg kender alle unge og ældre heromkring. Vi kommer, fordi vi er glade. Her er rigtig flot. Jeg kommer til at bruge moskeen meget. Her er en følelse af moske: Det er ikke en eller anden kælder eller toværelses lejlighed. Det glæder jeg mig til.